Document ID: 32002R1517

Komisijas Regula (EK) Nr. 1517/2002
(2002. gada 23. augusts),
ar kuru attiecībā uz dažu lauksaimniecības produktu - pārtikas kartupeļu un sēklas kartupeļu - audzēšanu nosaka sīki izstrādātus piemērošanas noteikumus Padomes Regulai (EEK) Nr. 2019/93, ar ko nelielajām Egejas jūras salām ievieš īpašus pasākumus
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1993. gada 19. jūlija Regulu (EEK) Nr. 2019/93, ar ko nelielajām Egejas jūras salām ievieš īpašus pasākumus attiecībā uz konkrētiem lauksaimniecības produktiem [1], kurā jaunākie grozījumi izdarīti ar Regulu (EK) Nr. 442/2002 [2], un jo īpaši tās 8. panta 2. punktu,
tā kā:
(1) Regulas (EEK) Nr. 2019/93 8. pantā noteikts, ka pārtikas kartupeļu un sēklas kartupeļu audzēšanai atbalstu par hektāru gadā piešķir par ne vairāk kā 2200 hektāriem apstrādātām un novāktām platībām. Noteikumus par šīs kārtības piemērošanu pieņēma ar Komisijas Regulu (EEK) Nr. 3404/93 [3], ar ko paredz piemērošanas noteikumus Regulai (EEK) Nr. 2019/93. Šajos noteikumos jāizdara daži tehniski pielāgojumi, jo īpaši attiecībā uz kontroles procedūrām un sankcijām šo noteikumu neievērošanas gadījumā, un skaidrības un pārvaldes efektivitātes labad šie īstenošanas noteikumi pilnībā jāaizstāj.
(2) Pirms Regulas (EEK) Nr. 2019/93 8. pantā paredzētā atbalsta piešķiršanas ieinteresētajiem ražotājiem būs jāiesniedz atbalsta pieteikumi. Pieteikumu iesniegšanas termiņš jānosaka tā, lai var piemērot pārbaudes uz vietas, kas vajadzīgas, lai garantētu noteikumu pienācīgu piemērošanu. Šim termiņam jābūt atšķirīgam atkarībā no mērķa, kādam kartupeļus audzē. Kartupeļu audzēšanas cikla garuma dēļ šai kultūrai jānosaka trīs atšķirīgi atbalsta pieteikumu iesniegšanas termiņi.
(3) Jāievieš sistēma, lai pārbaudītu, vai Grieķijas iestāžu ieviestie īstenošanas pasākumi tiek veikti pienācīgi. Šīm iestādēm regulāri jāinformē Komisija.
(4) Tādēļ Regula (EEK) Nr. 3404/93 jāatceļ.
(5) Šajā regulā paredzētie pasākumi ir saskaņā ar Apiņu pārvaldības komitejas atzinumu,
IR PIEŅĒMUSI ŠO REGULU.
1. pants
1. Regulas (EEK) Nr. 2019/93 8. pantā noteikto atbalstu par to, ka audzē pārtikas kartupeļus ar KN kodiem 07019050 un 07019090 un sēklas kartupeļus ar KN kodu 07011000, izmaksā par platībām:
a) kas aizņem vismaz 0,1 hektāru;
b) kas apstādītas un kas apstrādātas parastā kārtībā, un
c) par ko iesniegts atbalsta pieteikums, kā norādīts šīs regulas 2. pantā, turklāt pieteikums ir arī paziņojums par apstrādāto platību.
Atbalsta apjoms ir EUR 603 par hektāru.
2. Atbalstu par sēklas kartupeļiem izmaksā ar nosacījumu, ka novāktie kartupeļi ir sertificēti atbilstīgi Padomes Direktīvas 66/403/EEK [4] noteikumiem. Ja sertifikāts nav saņemts, pieteikumu uzskata par pārtikas kartupeļu audzēšanas atbalsta pieteikumu.
3. Gadījumos, kad raža nenogatavojas, Grieķijas iestādes var atļaut tiesību uz atbalstu saglabāšanu, ja pieteikuma iesniedzēja apstrādāto platību ir būtiski skāruši force majeure apstākļi vai stihiska nelaime.
Kompetento Grieķijas iestādi informē par force majeure vai stihiskas nelaimes gadījumiem desmit dienu laikā pēc tiem. Pierādījumus iesniedz viena mēneša laikā pēc minētā paziņojuma.
Grieķija tūlīt paziņo Komisijai par gadījumiem, kurus tā atzīst par force majeure vai stihisku nelaimi, lai pamatotu tiesību uz atbalstu saglabāšanu.
2. pants
1. Ražotāji, kas vēlas saņemt atbalstu, Grieķijas iestādei iesniedz pieteikumu.
2. Pieteikumi jāiesniedz Grieķijas iestādes noteiktajā termiņā, kas:
a) attiecībā uz kartupeļiem, kuri jānovāc laikposmā no 1. novembra līdz nākamā gada 31. martam, beidzas katra gada 30. septembrī;
b) attiecībā uz kartupeļiem, kuri jānovāc laikposmā no 1. aprīļa līdz tā paša gada 31. jūlijam, beidzas katra gada 10. martā;
c) attiecībā uz kartupeļiem, kuri jānovāc laikposmā no 1. augusta līdz tā paša gada 31. oktobrim, beidzas katra gada 15. maijā.
3. Ja pieteikumu iesniedz ar kavēšanos, tad, izņemot force majeure gadījumus, atbalstu samazina par 20 %. Pieteikumi, kas iesniegti vairāk nekā 20 dienas pēc noteiktā termiņa, nav derīgi.
4. Pieteikumos ir vismaz šāda informācija:
a) pretendenta uzvārds, vārds un adrese;
b) apstrādātā platība hektāros un āros un tās kadastrālā atsauce vai norāde, ko par līdzvērtīgu atzīst iestāde, kura ir atbildīga par platību pārbaužu veikšanu;
c) stādīšanas diena;
d) attiecīgie produkti, jo īpaši norāde, vai tie ir sēklas kartupeļi vai pārtikas kartupeļi;
e) plānotā novākšanas diena.
5. Ja kopējā platība, uz ko attiecas atbalsta pieteikumi, pārsniedz Regulas (EEK) Nr. 2019/93 8. pantā noteikto maksimālo platību, Grieķijas iestādes nosaka vienotu samazinājuma koeficientu, kas jāpiemēro katram pieteikumam.
3. pants
1. Grieķija ik gadu līdz 30. oktobrim iesniedz Komisijai aprēķinus par kopējām platībām, par ko atbalstu piemēros nākamajā gadā, nodalot agrīnos kartupeļus, galveno kultūru un sēklas kartupeļus.
2. Ik gadu līdz 30. augustam par agrīnajiem kartupeļiem un līdz 31. decembrim par galveno kultūru un sēklas kartupeļiem Grieķija paziņo Komisijai:
a) kopējo platību, par ko pieprasīts atbalsts;
b) attiecīgā gadījumā piemēroto samazinājuma koeficientu;
c) pārbaudīto platību;
d) atklāto pārkāpumu skaitu un platību, kas katrā nomā ar tiem saistīta.
4. pants
Valsts iestādes veic visus pasākumus, kas vajadzīgi, lai nodrošinātu to, ka tiek ievēroti Regulas (EEK) Nr. 2019/93 8. pantā paredzētā atbalsta piešķiršanas nosacījumi.
Kontroli īsteno, veicot administratīvas pārbaudes un pārbaudes uz vietas. Administratīvo pārbaudi veic rūpīgi, un attiecīgos gadījumos pārbaudes rezultātus salīdzina ar integrētās pārvaldes un kontroles sistēmas datiem.
Pamatojoties uz riska analīzi, valsts iestādes veic pārbaudes uz vietas, atlasot vairākus atbalsta pieteikumus, kas pārstāv vismaz 10 % no saņēmējiem katrā nomā.
Grieķija nosaka un paziņo Komisijai kritērijus, pēc kādiem izvēlas pārbaudāmās platības. Šiem kritērijiem jānodrošina reprezentatīvu paraugu atlase.
Pārbaudēs uz vietas ietver visu to platību mērīšanu, uz kurām attiecas konkrētais pieteikums. Ja kādā nomā atklāj nozīmīgu skaitu pārkāpumu, tad kompetentā iestāde attiecīgajā gadā veic papildu pārbaudes un palielina to pieteikumu procentuālo daudzumu, kuri minētajā nomā jāpārbauda nākamajā gadā.
5. pants
1. Ja atbalsts izmaksāts nepamatoti, kompetentās iestādes attiecīgi rīkojas, lai atgūtu izmaksāto summu ar procentiem, ko aprēķina par laiku no atbalsta izmaksas dienas līdz dienai, kad saņēmējs atmaksā atbalstu.
Ja nepamatots maksājums veikts tādēļ, ka saņēmējs deklarācijā sniedzis nepatiesas ziņas, iesniedzis viltotu dokumentu vai tā nopietnas nolaidības dēļ, tad piemēro sodanaudu, kas vienāda ar nepamatoti izmaksāto summu. Piemēro procentu likmi, ko saviem refinansēšanas pamatdarījumiem piemēro Eiropas Centrālā banka un kas publicēta Eiropas Kopienu Oficiālā Vēstneša C sērijā, un kas ir spēkā nepamatotā maksājuma izmaksas dienā, pieskaitot trīs procenta punktus.
2. Atgūto atbalstu samaksā maksātājām iestādēm vai aģentūrām, kuras to atskaita no izdevumiem, ko finansē Eiropas Lauksaimniecības virzības un garantiju fonds.
6. pants
Ar šo atceļ Komisijas Regulu (EEK) Nr. 3404/93.
7. pants
Šī regula stājas spēkā trešajā dienā pēc publicēšanas Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2002. gada 23. augustā

Labels: 18
17
5
6